ສອງກົມຄຸມຂັງ-ດັດສ້າງ ລາວ-ກຳປູເຈຍ ແລກປ່ຽນວຽກງານວິຊາສະເພາະ
ຄະນະຜູ້ແທນກົມຕຳຫຼວດຄຸມຂັງ-ດັດສ້າງ ກະຊວງປ້ອງກັນຄວາມສະຫງົບ ສປປ ລາວ ແລະ ຄະນະຜູ້ແທນກົມໃຫ່ຍຄຸມຂັງ-ດັດສ້າງ ກະຊວງພາຍໃນ ແຫ່ງຣາຊະອານະຈັກ ກຳປູເຈຍ ໄດ້ຈັດກອງປະຊຸມແລກປ່ຽນບົດຮຽນວຽກງານວິຊາສະເພາະ ໃນວັນທີ 14 ພະຈິກ 2017 ທີ່ນະຄອນຫຼວງພະນົມເປັນ ປະເທດກຳປູເຈຍ; ຝ່າຍລາວ ນຳໂດຍ ພັອ ສົມລິດ ດາວຮຸ່ງສຸລິ ຫົວໜ້າກົມຕຳຫຼວດຄຸມຂັງ-ດັດສ້າງ ກະຊວງປ້ອງກັນຄວາມສະຫງົບ ແລະ ຝ່າຍກຳປູເຈຍ ນຳໂດຍ ພົອ ຈັນ ກິເຊັງ ຫົວໜ້າກົມໃຫ່ຍຄຸມຂັງ-ດັດສ້າງ ກະຊວງພາຍໃນ ແຫ່ງຣາຊະອານະຈັກ ກຳປູເຈຍ ພ້ອມດ້ວຍຄະນະຜູ້ແທນທັງສອງຝ່າຍ ເຂົ້າຮ່ວມ.
ໃນການພົບປະແລກປ່ຽນບົດຮຽນດ້ານວຽກງານວິຊາສະເພາະວຽກງານຄຸມຂັງ-ດັດສ້າງໃນຄັ້ງນີ້ ຄະນະຜູ້ແທນສອງຝ່າຍໄດ້ຜັດປ່ຽນກັນຂື້ນລານງານການຈັດຕັ້ງປະຕິບັດວຽກງານຄຸມຂັງ-ດັດສ້າງ ໃນໄລຍະຜ່ານມາໃຫ້ກັນຊາບ ເພື່ອນຳເອົາບັນຫາທີ່ເຫັນວ່າເປັນຈຸດອ່ອນຂໍ້ຄົງຄ້າງນຳມາຄົ້ນຄວ້າ ປຶກສາຫາລືແກ້ໄຂໃຫ້ດີຂື້ນໃນຕໍ່ໜ້າ ສຳລັບໃນຂົງເຂດວຽກງານກະຊວງ ປກສ ແຫ່ງສປປ ລາວ.
ທ່ານ ພັອ ສົມລິດ ດາວຮຸ່ງສຸລິ ໄດ້ຍົກໃຫ້ເຫັນສະພາບຄວາມສະຫງົບແລະຄວາມເປັນລະບຽບຮຽບຮ້ອຍໃນສັງຄົມຂອງ ສປປ ລາວ, ໂດຍລວມແລ້ວ ສະພາບການທາງດ້ານການເມືອງ ແມ່ນມີຄວາມສະຖຽນລະພາບດີ, ສັງຄົມມີຄວາມສະຫງົບ ແລະ ປອດໄພໂດຍພື້ນຖານ; ແຕ່ຍັງມີບາງປະກົດການຫຍໍ້ທໍ້ທີ່ເກີດຂື້ນພາຍໃນສັງຄົມ ເປັນຕົ້ນແມ່ນບັນຫາຢາເສບຕິດ, ລັກຊັບພົນລະເມືອງ, ປຸ້ນຈີ້, ຊິງຊັບ, ຂີ້ລັກງັດແງະ, ການຄ້າມະນຸດ ແລະ ບັນຫາອື່ນໆ. ທີ່ກໍ່ໃຫ້ເກີດຄວາມບໍ່ສະຫງົບ ແລະ ມີຜົນກະທົບຕໍ່ກັບຂົງເຂດວຽກງານຄຸມຂັງ-ດັດສ້າງ, ສະແດງອອກໃນໄລຍະຜ່ານມາ, ໄດ້ມີພວກກຸ່ມຄົນບໍ່ດີທີ່ຫວັງເຂົ້າມາແຊກຊ້ອນ, ທຳລາຍມ້າງເພພັກ-ລັດ ກໍຄືໃນຂົງເຂດຄ້າຍຄຸມຂັງ-ດັດສ້າງ ເພື່ອກຳເອົາບັນດາເຂດຊ່ອງວ່າງນຳໄປໂຄສະນາບິດເບືອນ, ໃສ່ຮ້າຍປ້າຍສີຕໍ່ແນວທາງນະໂຍບາຍຂອງພັກ, ລະບຽບກົດໝາຍຂອງລັດ ທີ່ມັນສະທ້ອນເຖິງວຽກງານຄຸມຂັງ-ດັດສ້າງ ແລະ ສ້າງຄວາມເສຍຫາຍສູ່ກົມກອງ, ຕໍ່ກັບສະພາບການດັ່ງກ່າວ ຄະນະພັກກົມຕຳຫຼວດຄຸມຂັງ-ດັດສ້າງ ກະຊວງ ປກສ ກໍໄດ້ເອົາໃຈໃສ່ຢ່າງຕັ້ງໜ້າເຂົ້າໃນການຊີ້ນຳ-ນຳພາພະນັກງານ-ນັກຮົບຈັດຕັ້ງປະຕິບັດວຽກງານວິຊາສະເພາະຢ່າງເຂັ້ມງວດ, ເປັນຕົ້ນແມ່ນປ້ອງກັນເວນຍາມຄ້າຍຄຸມຂັງ, ຄຸ້ມຄອງນັກໂທດ ແລະ ອື່ນໆ ໃຫ້ມີຄວາມສະຫງົບ ແລະ ປອດໄພ.
ໃນກອງປະຊຸມຄະນະຜູ້ແທນທັງສອງຝ່າຍໄດ້ເຫັນດີ ທີ່ຈະສືບຕໍ່ຮ່ວມມືກັນແລກປ່ຽນບົດຮຽນເຊິ່ງກັນ ແລະ ກັນ ກ່ຽວກັບລະບົບການຈັດຕັ້ງພາຍໃນຂອງກົມຄຸມຂັງ-ດັດສ້າງ, ການຄຸ້ມຄອງສູນບຳບັດຜູ້ຕິດຢາເສບຕິດ, ການນຳບັດປິ່ນປົວ, ວຽກງານຄຸ້ມຄອງ, ວຽກງານສຶກສາອົບຮົມ ແລະ ວຽກງານຝຶກອົບຮົມວິຊາຊີບໃຫ້ນັກໂທດ, ການຄຸ້ມຄອງຄົນຕ່າງປະເທດ ໂດຍສະເພາະແມ່ນນັກໂທດຕ່າງປະເທດທີ່ໝົດໂທດ ແຕ່ບໍ່ທັນໄດ້ຊຳລະຄ່າເສຍຫາຍທາງແພ່ງ, ຄ່າປັບໃໝ ແລະ ກໍລະນີນັກໂທດເສຍຊີວິດ; ສືບຕໍ່ແລກປ່ຽນຂໍ້ມູນກ່ຽວກັບນັກໂທດລາວທີ່ພວມປະຕິບັດໂທດຢູ່ກຳປູເຈຍ ແລະ ນັກໂທດກຳປູເຈຍ ພວມປະຕິບັດໂທດຢູ່ລາວຢ່າງຕໍ່ເນື່ອງ ແລະ ບັນດານິຕິກຳຕ່າງໆທີ່ຮັບໃຊ້ໃຫ້ແກ່ວຽກງານຄຸມຂັງ-ດັດສ້າງ ເຊິ່ງການຢ້ຽມຢາມແລກປ່ຽນບົດຮຽນໃນຄັ້ງນີ້ ແມ່ນເລີ່ມແຕ່ວັນທີ 13-17 ພະຈິກ 2017 ຈຶ່ງຈະສຳເລັດ.